 NA SAMWEL OWINO SHIRIKISHO la Waajiri nchini (FKE) limepinga sheria iliyopendekezwa inayolenga kuwazuia kuwapigia simu wafanyakazi wao baada ya saa za kazi. Shirikisho hilo lilisema kuwa sheria hiyo ikipitishwa itasababisha ukosefu wa maelewano na utovu wa nidhamu katika maeneo ya kazi. Kadhalika, Shirikisho hilo limesema sheria hiyo inayofadhiliwa na Seneta wa Nandi Samson Cherargei ikiwa itapitishwa itaunda vituo viwili vya mamlaka ya usimamizi ndani ya maeneo ya kazi kati ya waajiri na wafanyikazi. Mkurugenzi Mtendaji wa FKE Jacqueline Mugo alisema Shirika la Leba Ulimwenguni (ILO) limedhibiti saa za kazi na malipo ya saa za ziada jambo ambalo kufikia sasa limefanikiwa. “Mabadiliko haya yanayopendekezwa yanakiuka uhuru na hali halisi ya soko la ajira. Haki za kiutawala za waajiri hazipaswi kuingiliwa kati kwa sheria. Mabadiliko yaliyopendekezwa kwa maoni yetu yanakiuka haki ya mwajiri,” Bi Mugo alisema. ‘Ikiwa hali ya biashara inahitaji mfumo wa zamu au kuongeza muda wa kufanya kazi ili kukidhi matakwa ya biashara, basi sheria kama hizo zitatatiza kubadilika kwa mipangilio ya kazi,’ aliongeza. Mswada wa (Marekebisho) ya Ajira, 2022 ambao uko mbele ya Seneti, unalenga kuzima waajiri kuingilia muda wa kibinafsi wa wafanyikazi kwa kuzuia mawasiliano baada ya saa rasmi za kazi zilizowekwa. Sheria inayopendekezwa inalenga kurekebisha kifungu cha 27 cha Sheria ya Ajira, 2007 ili kuanzisha haki ya kukataa kushika simu au kuhusika na mauala ya kazi na kuwapa wafanyakazi uwezo wa kupuuza simu, ujumbe na barua pepe zinazohusiana na kazi wakati wa saa za nje ya kazi. Mswada huo unasema kwamba mfanyakazi hatakemewa, kuadhibiwa, au kuchukuliwa hatua za kinidhamu ikiwai atapuuza mawasiliano yanayohusiana na kazi wakati wa saa za nje ya kazi. Mswada pia unaeleza kwamba, endapo mwajiri hana saa maalum za kazi, ikiwa mwajiri atawasiliana na mwajiriwa, mwajiriwa huyo hatalazimika kujibu na, ikiwa mtu atachagua kufanya hivyo, atakuwa na haki ya kupata fidia. Shirikisho hilo hata hivyo linasema kuwa mfanyakazi ana haki ya kuwasha au kuzima simu yake ikiwa ni simu ya kibinafsi lakini ikiwa ni simu rasmi, mfanyakazi ana wajibu wa kuitumia inavyotakiwa. Kulingana na Mswada huo, mwajiri yeyote atakayekiuka sheria hiyo atatozwa faini ya Sh500, 000 au kufungwa jela mwaka mmoja au zote mbili. “Mswada huu utafanya iwe vigumu kwa mwajiri na mwajiriwa kujibu ipasavyo changamoto zinazoibuka kama zile zilizowasilishwa na janga la Covid-19,” akasema Bi Mugo.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  